ພັກຄອມມູນິສຈີນຮຽກຮ້ອງໃຫ້ຮື້ຟື້ນ ການປາບປາມການສໍ້ລາດບັງຫຼວງ ຄືນໃໝ່
ພັກຄອມມູນິສໄດ້ຮຽກຮ້ອງເປັນພິເສດ ໃຫ້ເອົາມາດຕະການແກ້ໄຂ ບັນຫາ ຢູ່ຕາມໂຄງການກໍ່ສ້າງຕ່າງໆ ຕະຫຼອດທັງບັນຫາ ກ່ຽວກັບການຊື້ ແລະການໃຊ້ລົດຂອງຫຼວງ.
ອົງການທີ່ມີອິດທິພົນທາງການເມືອງຫຼາຍທີ່ສຸດຢູ່ໃນປະເທດຈີນໄດ້ທວງໃຫ້ພວກລັດຖະກອນ ຮື້ຟື້ນການດຳເນີນຄວາມພະຍາຍາມຂອງພວກເຂົາເຈົ້າຄືນໃໝ່ ໃນການປາບປາມການສໍ້ລາດ ບັງຫຼວງແລະແກ້ໄຂບັນຫາຕ່າງໆທີ່ປະຊາຊົນໄດ້ຮ້ອງຮຽນມາເລື້ອຍທີ່ສຸດນັ້ນ ອົງການຂ່າວຊິນຫົວຂອງທາງການຈີນລາຍງານໃນວັນພຸດມື້ນີ້ກ່ຽວກັບຄຳສັ່ງທີ່ອອກມາຈາກ ກອງປະຊຸມກົມການເມືອງຂອງຄະນະກຳມະການສູນກາງພັກຄອມມູນິສຈີນຊຶ່ງຊີນຫົວເວົ້າວ່າ ປະທານປະເທດຈີນ ທ່ານຫູຈິນເຖົາໄດ້ເປັນປະທານເປີດກອງປະຊຸມດັ່ງກ່າວດ້ວຍໂຕເອງທີ່ ນະຄອນຫຼວງປັກກິ່ງໃນວັນອັງຄານວານນີ້ ຊິນຫົວລາຍງານອີກວ່າ ພວກທີ່ເຂົ້າຮ່ວມປະຊຸມ ໄດ້ຮຽກຮ້ອງເປັນພິເສດ ໃຫ້ເອົາມາດຕະ ການແກ້ໄຂບັນຫາ ຢູ່ຕາມໂຄງການກໍ່ສ້າງຕ່າງໆ ຕະຫຼອດທັງບັນຫາກ່ຽວກັບການຊື້ແລະ ການໃຊ້ລົດຂອງຫຼວງ ນອກນັ້ນພວກເຂົ້າປະຊຸມຍັງໄດ້ຮຽກຮ້ອງ ໃຫ້ມີການປະຕິບັດຕາມ ກົດລະບຽບຢ່າງເຄັ່ງຄັດ ກ່ຽວກັບການຄັດເລືອກເອົາລັດຖະກອນ ການສໍ້ລາດບັງຫຼວງໄດ້ເປັນແຫຼ່ງທີ່ມາຂອງຄວາມໂກດແຄ້ນຂອງປະຊາຊົນ ທີ່ພວມເພີ່ມທະ ວີຂຶ້ນຢູ່ໃນຈີນຂະນະທີ່ປະເທດດັ່ງກ່າວພວມມີການເຕີບໃຫຍ່ຂະຫຍາຍໂຕທາງດ້ານເສດຖະ ກິດຢ່າງວ່ອງໄວແລະໃນບາງຄັ້ງເກືອບວ່າບໍ່ມີການຄວບຄຸມເລີຍ ການຮ້ອງທຸກຈຳນວນນຶ່ງ ແມ່ນໄດ້ເພັ່ງເລັງໃສ່ການກອບໂກຍຜົນປະໂຫຍດ ຂອງພວກເຈົ້າໜ້າທີ່ລັດຖະບານແລະເຈົ້າ ຂຸນມຸນນາຍຮວມທັງການຈັດງານລ້ຽງຕ່າງໆ ແລະການໃຊ້ລົດຫຼວງ ໃນທາງສ່ວນໂຕ